Document ID: 32011D0330

A BIZOTTSÁG HATÁROZATA
(2011. június 6.)
a notebook számítógépek uniós ökocímkéjének odaítélésére vonatkozó ökológiai kritériumok megállapításáról
(az értesítés a C(2011) 3736. számú dokumentummal történt)
(EGT-vonatkozású szöveg)
(2011/330/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az uniós ökocímkéről szóló, 2009. november 25-i 66/2010/EK európai parlamenti és tanácsi rendeletre (1) és különösen annak 8. cikke (2) bekezdésére,
az Európai Unió ökocímke-bizottságával folytatott konzultációt követően,
mivel:
(1)
A 66/2010/EK rendelet értelmében uniós ökocímkére érdemesek azok a termékek, amelyek teljes életciklusukat tekintve csak kismértékben károsítják a környezetet.
(2)
A 66/2010/EK rendelet értelmében az uniós ökocímke odaítélésének konkrét kritériumait termékcsoportonként kell megállapítani.
(3)
A 2001/687/EK bizottsági határozat (2) a hordozható számítógépek vonatkozásában megállapítja az odaítélés ökológiai kritériumait, valamint a kapcsolódó értékelési és ellenőrzési követelményeket. Az említett határozatban foglalt kritériumok felülvizsgálatát követően a 2005/343/EK bizottsági határozat (3)2011. június 30-ig tartó hatállyal módosította az ökológiai kritériumokat.
(4)
A szóban forgó kritériumokat érintően a műszaki haladás fényében további felülvizsgálatra került sor. Ezen túlmenően 2006-ban a 2006/1005/EK tanácsi határozat (4) alapján megállapodás jött létre az Amerikai Egyesült Államok kormánya és az Európai Közösség között (a továbbiakban: megállapodás), amelyet az Amerikai Egyesült Államok kormánya és az Európai Közösség közötti, az irodai berendezések energiahatékonyságára vonatkozó címkézési programok összehangolásáról szóló megállapodás szerinti irányítási szervek által meghozandó, a számítógépek előírásait meghatározó C. melléklet VIII. része felülvizsgálatáról szóló, 2009. augusztus 12-i 2010/C 186/01 határozat (5) (a továbbiakban: ENERGY STAR v5.0) módosított, és amely rögzítette az „Energy Star” minősítés kritériumait.
(5)
Az új kritériumoknak és a kapcsolódó értékelési és ellenőrzési követelményeknek e határozat elfogadásának dátumától számítva három évig célszerű érvényben maradniuk.
(6)
Az egyértelműség érdekében ezért indokolt a 2005/343/EK határozat helyett újat elfogadni.
(7)
Annak érdekében, hogy elegendő idő álljon rendelkezésre a módosított kritériumokhoz és követelményekhez igazodó termékváltoztatások végrehajtására, átmeneti időszakot szükséges biztosítani azon gyártók számára, akiknek termékei korábban a 2005/343/EK határozatban előírt kritériumok alapján megkapták a hordozható számítógépekre vonatkozó közösségi ökocímkét. A gyártóknak arra is indokolt lehetőséget kapniuk, hogy a 2005/343/EK határozat hatályának lejártáig akár az említett határozatban, akár az e határozatban előírt követelmények alapján benyújthassák kérelmeiket.
(8)
Az ebben a határozatban előírt intézkedések összhangban vannak a 66/2010/EK rendelet 16. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
(1) A „notebook számítógépek” termékcsoportba az alábbi jellemzőkkel rendelkező eszközök sorolandók:
a)
logikai műveletek végrehajtására és adatfeldolgozásra szolgálnak, kifejezetten a hordozhatóságot szem előtt tartva készültek, közvetlenül hálózati áramforrásról vagy egyéb tápegységről, huzamosabb ideig működnek;
b)
beépített számítógépes kijelzővel rendelkeznek és integrált akkumulátorról vagy egyéb hordozható tápegységről is működni tudnak. Ha a notebook számítógépet külső tápegységgel együtt forgalmazzák, akkor az a termék szerves részének tekintendő.
(2) E határozat alkalmazásában az egyéb beviteli eszközök helyett vagy mellett érintőképernyővel ellátott tablet számítógépek notebook számítógépnek minősülnek.
(3) E határozat alkalmazása szempontjából ugyanakkor nem tekintendők notebook számítógépnek a digitális fényképalbumok.
2. cikk
A termék abban az esetben látható el a 66/2010/EK rendelet szerinti uniós ökocímkével, amennyiben az e határozat 1. cikkében meghatározott „notebook számítógépek” termékcsoportba tartozik, és megfelel az e határozat mellékletében megállapított ökológiai kritériumoknak és a kapcsolódó értékelési és ellenőrzési követelményeknek.
3. cikk
A „notebook számítógépek” termékcsoport ökológiai kritériumai, valamint a kapcsolódó értékelési és ellenőrzési követelmények e határozat elfogadásának dátumától számítva három évig érvényesek.
4. cikk
A „notebook számítógépek” termékcsoporthoz adminisztratív célból rendelt kódszám: „018”.
5. cikk
A 2005/343/EK határozat hatályát veszti.
6. cikk
(1) Az 5. cikkben foglaltaktól eltérve a 2005/343/EK határozat szerint „hordozható számítógépek” termékcsoportba sorolt termékekre vonatkozóan az e határozat elfogadásának dátuma előtt benyújtott uniós ökocímke-kérelmeket a 2005/343/EK határozatban megállapított feltételek szerint kell elbírálni.
(2) A „notebook számítógépek” termékcsoportba tartozó termékekre vonatkozóan az e határozat elfogadását követően, de még 2011. június 30. előtt benyújtott ökocímke-kérelmek elbírálásához a 2005/343/EK határozat és e határozat kritériumai egyaránt alapul vehetők.
Ezeket a kérelmeket az azok alapjául szolgáló kritériumok szerint kell elbírálni.
(3) A 2005/343/EK határozatban megállapított kritériumok szerint elbírált kérelem alapján odaítélt ökocímke ezen határozat elfogadásának dátumától számítva 12 hónapig használható.
7. cikk
Ennek a határozatnak a tagállamok a címzettjei.
Kelt Brüsszelben, 2011. június 6-án.

Labels: 12
3
20